Gandia celebra un Ple infantil amb propostes de mobilitat sostenible per a millorar la ciutat
22 septiembre 2020

## Gandia celebra un Ple infantil amb propostes de mobilitat sostenible per a millorar la ciutat22 septiembre 2020Última actualización: 14 julio 2025

![](../gestion/img/ao9532-copia.jpg)  
  

Amb motiu de la **Setmana Europea de la Mobilitat Sostenible**, hui s’ha celebrat a Gandia el tradicional **Ple d’Educació Viària**, el qual ha estat presidit per l’alcaldessa de la ciutat, **Diana Morant**, qui ha estat acompanyada per la regidora responsable del Consell de la Infància, **Liduvina Gil**, l’edil de Trànsit i Mobilitat, **Nacho Arnau**, i la coordinadora d’Educació Viària de la Prefectura Provincial de Trànsit de València, **Amparo Doménech**. En aquest Ple protagonitzat per xiquets i xiquetes, el qual s’ha portat a terme de manera telemàtica per primera vegada a causa de la crisi de la covid-19, han participat els membres del Consell de la Infància, els quals ha exposat una sèrie de propostes per a millorar la mobilitat a la ciutat de Gandia.

Algunes d’elles són: fer més carrers per a ús de vianants; mantenir la restricció al trànsit en el passeig marítim i en el centre històric; reducció dels límits de velocitat; mesures per a afavorir la bicicleta i el seu ús amb la creació de més carrils-bici; mesures que afavorisquen el transport públic intel·ligent i eficient o afavorir l’ús del vehicle elèctric.

L’alcaldessa, Diana Morant, ha obert la sessió agraint el comportament que estan tenint els xiquets i xiquetes de Gandia durant la pandèmia, assenyalant que “_aquest virus no pot guanyar la batalla social d’aïllar-vos. Per això, esteu donant-nos a les persones adultes una gran lliçó amb el vostre saber estar i serenitat. Així, esteu jugant un paper fonamental alhora de transmetre tranquil·litat a les vostres famílies_”.

Morant també ha destacat l’actitud “_exemplar_” dels menuts durant l’inici del curs escolar: “_A Gandia hem tingut un molt bon inici de curs escolar gràcies al paper que heu tingut cadascun de vosaltres. I perquè, a la fi, heu pogut tornar a classe i heu pogut retrobar-vos amb els vostres companys i amics, com era el vostre desig_”.

En este sentit, l’alcaldessa ha explicat que els xiquets i xiquetes són qui han de marcar el camí: “_Vosaltres teniu un paper molt important que complir en esta pandèmia i la vostra bona conducta és fonamental per acabar amb ella_”.

Respecte a la mobilitat sostenible, Morant ha expressat que “_la ciutat ha anat preparant-se per a la pandèmia aplicant diverses iniciatives de mobilitat sostenible. D’aquesta manera, estem alienant l’estratègia per a fer front a la covid-19, amb l’estratègia per a fer front a la crisi climàtica, ja que els governants tenim l’obligació d’anar combatent-la_”.

La primera edil de Gandia ha indicat que “_durant aquesta pandèmia, Gandia ha anat canviant a poc a poc els usos i costums de diversos espais de la ciutat amb polítiques de mobilitat sostenible. Com per exemple, la restricció al trànsit que hem dut a terme en el passeig marítim perquè fóra un espai més segur per a mantenir el distanciament social, sense cotxes, ni fums, ni contaminació_”.

Per la seua banda, **Amparo Doménech** ha explicat el concepte de “_calçada única_”, uns espais d’usos compartits on la prioritat la tenen sempre les persones que van a peu. En aquest sentit, l’alcaldessa ha apuntat que “_en aquests espais que a poc a poc estem conquistant per a les persones, com ara la primera línia de la platja, anem a esborrar els passos per a vianants existents en l’actualitat, perquè els carrers de la nostra ciutat no estiguen plens de cotxes i contaminació, i ens aporten salut i qualitat de vida_”.

Per últim, Diana Morant ha volgut donar les gràcies als participants en aquest Ple de la Mobilitat, “_per les seues aportacions, ja que han sigut molt amables alhora d’explicar-les. Amb totes aquestes propostes que ens han aportat els xiquets i xiquetes del Consell de la Infància, estem segurs que entre tots anem a construir una ciutat més sostenible, saludable i inclusiva, que tinga en compte a totes les persones i les seues necessitats, independentment de la seua edat o condició social, i sense excloure a les persones amb capacitats diferents_”.